Ġunju 10, 2020 Qorti fi Franza m'aċċettatx l-appell ta' tliet klabbs li talbu sabiex id-deċiżjoni li jitwaqqaf Ligue 1 tiġi revokata u jintlagħbu l-aħħar partiti tal-istaġun. Il-kampjonat Franċiż ġie tterminat kmieni minħabba l-pandemija tal-Covid-19 u filwaqt li Paris Saint-Germain kienu ddikjarati champions, Amiens u Toulouse kellhom jiġu relegati. Imma bid-deċiżjoni mogħtija mill-Qorti t-Tlieta 9 ta' Ġunju, Amiens u Toulouse salvaw posthom f'Ligue 1 meta r-relegazzjoni tagħhom kienet sospiża. Olympique Lyonnais kien wieħed mit-timijiet li appella fuq il-bażi li minħabba li l-istaġun ġie tterminat kmieni, huma tilfu ċ-ċans li jikkwalifikaw għall-UEFA Europa League fl-istaġun li ġej. Dan ifisser li l-istaġun li ġej fi Franza ser ikollu 22 tim wara li l-ewwel żewġ timijiet li spiċċaw f'Ligue 2 diġà ġie deċiż li jiġu promossi. Il-Qorti ħeġġet lill-Federazzjoni tal-Futbol Franċiż sabiex tagħmel it-tibdiliet neċessarji ħalli fl-istaġun li ġej 22 tim jilagħbu f'Ligue 1. Id-deċiżjoni meħuda mill-Federazzjoni tal-Futbol Franċiż waslet wara li f'April li għadda l-Gvern ħabbar li l-isport professjonali mhux ser jirritorna qabel Settembru li ġej. Minn dakinhar 'il quddiem il-Gvern Franċiż irrilaxxa xi ftit mill-miżuri, tant li qed jagħti ċ-ċans li l-logħob tat-Tazza Franċiża jintlagħbu f'Lulju u f'Awwissu bil-bibien magħluqa.